YAGONA SOLIQ TOʻLOVINI HISOBLAB ChIQARISh VA TOʻLASh TARTIBI TOʻGʻRISIDAGI NIZOMNI TASDIQLASh HAQIDA
(resolution, 2008-01-31)

Oʻzbekiston Respublikasi Soliq kodeksi, Oʻzbekiston Respublikasi “Davlat soliq xizmati toʻgʻrisida”gi Qonunining 7-moddasi, Oʻzbekiston Respublikasi Prezidentining 2005-yil 20-iyundagi “Mikrofirmalar va kichik korxonalarni rivojlantirishni ragʻbatlantirish borasidagi qoʻshimcha chora-tadbirlar toʻgʻrisida”gi PF-3620-son Farmoniga (Oʻzbekiston Respublikasi qonun hujjatlari toʻplami, 2005-y., 25-26-son, 177-modda; 2006-y., 28-29-son, 262-modda) va Oʻzbekiston Respublikasi Prezidentining 2006-yil 18-dekabrdagi “Oʻzbekiston Respublikasining 2007-yilgi asosiy makroiqtisodiy koʻrsatkichlari prognozi va Davlat budjeti parametrlari toʻgʻrisida”gi PQ-532-son qaroriga (Oʻzbekiston Respublikasi qonun hujjatlari toʻplami, 2006-y., 51-52-son, 507-modda) muvofiq qaror qilamiz: 1. Ilova qilinayotgan Yagona soliq toʻlovini hisoblab chiqarish va toʻlash tartibi toʻgʻrisidagi nizom tasdiqlansin. 2. Quyidagilar oʻz kuchini yoʻqotgan deb topilsin: Oʻzbekiston Respublikasi Moliya vazirligi va Davlat soliq qoʻmitasining 1999-yil 18-fevralda EG/04-01-02/429, 99-22-son bilan tasdiqlangan Konsignatsiya shartnomalari boʻyicha tovarlarni realizatsiya qiladigan ayrim korxonalarga soliq solishning oʻziga xos xususiyatlari toʻgʻrisida tushuntirish (1999-yil 1-mart, roʻyxat raqami 654 — Meʼyoriy hujjatlar axborotnomasi, 1999-y., 3-son; 2003-y., 13-14-son); Oʻzbekiston Respublikasi Moliya vazirligi va Davlat soliq qoʻmitasining 1999-yil 10-fevralda EG/04-03-02/367, 99-19-son bilan tasdiqlangan Savdo va umumiy ovqatlanish korxonalariga soliq solishning ayrim masalalari toʻgʻrisida tushuntirish (1999-yil 4-mart, roʻyxat raqami 661 — Meʼyoriy hujjatlar axborotnomasi, 1999-y., 3-son); Oʻzbekiston Respublikasi Moliya vazirligi va Davlat soliq qoʻmitasining 2003-yil 4-apreldagi “Lotereyalar, totalizatorlar va tavakkalchilikka asoslangan boshqa oʻyinlarni tashkil etish faoliyatini amalga oshiruvchi yuridik shaxslarning yalpi tushumidan yagona soliqni hisoblab chiqarish va toʻlash tartibi toʻgʻrisidagi nizomni tasdiqlash haqida”gi 51, 2003-42-son qarori (2003-yil 21-aprel, roʻyxat raqami 1234 — Meʼyoriy hujjatlar axborotnomasi, 2003-y., 7-8-son; Oʻzbekiston Respublikasi qonun hujjatlari toʻplami, 2005-y., 34-36-son, 267-modda; 2006-y., 11-son, 93-modda); Oʻzbekiston Respublikasi Moliya vazirligi va Davlat soliq qoʻmitasining 2003-yil 14-apreldagi “Oʻzbekiston Respublikasi Prezidentining 2003-yil 4-fevraldagi PF-3205-son Farmoniga muvofiq ulgurji savdo korxonalariga soliq solishdagi oʻzgarishlar toʻgʻrisida”gi 56, 2003-45-son qarori (2003-yil 28-aprel, roʻyxat raqami 1237 — Meʼyoriy hujjatlar axborotnomasi, 2003-y., 7-8-son); Oʻzbekiston Respublikasi Moliya vazirligi va Davlat soliq qoʻmitasining 2003-yil 7-iyuldagi “Savdo va umumiy ovqatlanish korxonalari tomonidan yalpi daromad soligʻini hisoblab chiqarish va toʻlash tartibi toʻgʻrisidagi nizomni tasdiqlash haqida”gi 76, 2003-62-son qarori (2003-yil 21-iyul, roʻyxat raqami 1260 — Meʼyoriy hujjatlar axborotnomasi, 2003-y., 13-14-son; Oʻzbekiston Respublikasi qonun hujjatlari toʻplami, 2005-y., 5-6-son, 52-modda; 41-42-son, 322-modda; 2006-y., 11-son, 96-modda); Oʻzbekiston Respublikasi Moliya vazirligi va Davlat soliq qoʻmitasining 2005-yil 18-yanvardagi “Savdo va umumiy ovqatlanish korxonalari tomonidan yalpi daromad soligʻini hisoblab chiqarish va toʻlash tartibi toʻgʻrisidagi nizomga oʻzgartirish va qoʻshimchalar kiritish haqida”gi 11, 2005-9-son qarori (2005-yil 8-fevral, roʻyxat raqami 1260-1 — Oʻzbekiston Respublikasi qonun hujjatlari toʻplami, 2005-y., 5-6-son, 52-modda); Oʻzbekiston Respublikasi Moliya vazirligi va Davlat soliq qoʻmitasining 2005-yil 2-avgustdagi “Yagona soliq toʻlovini hisoblab chiqarish va toʻlash tartibi toʻgʻrisidagi nizomni tasdiqlash haqida”gi 69, 2005-45-son qarori (2005-yil 2-avgust, roʻyxat raqami 1501 — Oʻzbekiston Respublikasi qonun hujjatlari toʻplami, 2005-y., 30-31-son, 239-modda; 2006-y., 18-son, 152-modda); Oʻzbekiston Respublikasi Moliya vazirligi va Davlat soliq qoʻmitasining 2005-yil 19-avgustdagi “Lotereyalar, totalizatorlar va tavakkalchilikka asoslangan boshqa oʻyinlarni tashkil etish faoliyatini amalga oshiruvchi yuridik shaxslarning yalpi tushumidan yagona soliqni hisoblab chiqarish va toʻlash tartibi toʻgʻrisidagi nizomga oʻzgartirishlar kiritish haqida”gi 80, 2005-48-son qarori (2005-yil 26-avgust, roʻyxat raqami 1234-1 — Oʻzbekiston Respublikasi qonun hujjatlari toʻplami, 2005-y., 34-36-son, 267-modda); Oʻzbekiston Respublikasi Moliya vazirligi va Davlat soliq qoʻmitasining 2005-yil 30-sentabrdagi “Savdo va umumiy ovqatlanish korxonalari tomonidan yalpi daromad soligʻini hisoblab chiqarish va toʻlash tartibi toʻgʻrisidagi nizomga oʻzgartirish va qoʻshimchalar kiritish haqida”gi 95, 2005-53-son qarori (2005-yil 13-oktabr, roʻyxat raqami 1260-2 — Oʻzbekiston Respublikasi qonun hujjatlari toʻplami, 2005-y., 41-42-son, 322-modda); Oʻzbekiston Respublikasi Moliya vazirligi va Davlat soliq qoʻmitasining 2006-yil 24-fevraldagi “Lotereyalar, totalizatorlar va tavakkalchilikka asoslangan boshqa oʻyinlarni tashkil etish faoliyatini amalga oshiruvchi yuridik shaxslarning yalpi tushumidan yagona soliqni hisoblab chiqarish va toʻlash tartibi toʻgʻrisidagi nizomga oʻzgartirish va qoʻshimchalar kiritish haqida”gi 20, 2006-12-son qarori (2006-yil 13-mart, roʻyxat raqami 1234-2 — Oʻzbekiston Respublikasi qonun hujjatlari toʻplami, 2006-y., 11-son, 93-modda); Oʻzbekiston Respublikasi Moliya vazirligi va Davlat soliq qoʻmitasining 2006-yil 24-fevraldagi “Savdo va umumiy ovqatlanish korxonalari tomonidan yalpi daromad soligʻini hisoblab chiqarish va toʻlash tartibi toʻgʻrisidagi nizomga oʻzgartirish va qoʻshimchalar kiritish haqida”gi 12, 2006-19-son qarori (2006-yil 16-mart, roʻyxat raqami 1260-3 — Oʻzbekiston Respublikasi qonun hujjatlari toʻplami, 2006-y., 11-son, 96-modda); Oʻzbekiston Respublikasi Moliya vazirligi va Davlat soliq qoʻmitasining 2006-yil 24-fevraldagi “Yagona soliq toʻlovini hisoblab chiqarish va toʻlash tartibi toʻgʻrisidagi nizomga oʻzgartirish va qoʻshimchalar kiritish haqida”gi 19, 2006-11-son qarori (2006-yil 29-aprel, roʻyxat raqami 1501-1 — Oʻzbekiston Respublikasi qonun hujjatlari toʻplami, 2006-y., 18-son, 152-modda); Oʻzbekiston Respublikasi Moliya vazirligi va Davlat soliq qoʻmitasining 2006-yil 25-maydagi “Yagona soliqni hisoblab chiqarish va toʻlash tartibi toʻgʻrisidagi nizomni tasdiqlash haqida”gi 47, 2006-25-son qarori (2006-yil 5-iyul, roʻyxat raqami 1590 — Oʻzbekiston Respublikasi qonun hujjatlari toʻplami, 2006-y., 27-son, 254-modda). 3. Mazkur qaror Oʻzbekiston Respublikasi Adliya vazirligida davlat roʻyxatiga olingan kundan boshlab oʻn kun oʻtgach kuchga kiradi. Ushbu Nizom, Oʻzbekiston Respublikasi Soliq kodeksi, Oʻzbekiston Respublikasi Prezidentining 2005-yil 20-iyundagi “Mikrofirmalar va kichik korxonalarni rivojlantirishni ragʻbatlantirish borasidagi qoʻshimcha chora-tadbirlar toʻgʻrisida”gi PF-3620-son Farmoniga (Oʻzbekiston Respublikasi qonun hujjatlari toʻplami, 2005-y., 25-26-son, 177-modda; 2006-y., 28-29-son, 262-modda) va Oʻzbekiston Respublikasi Prezidentining 2006-yil 18-dekabrdagi “Oʻzbekiston Respublikasining 2007-yilgi asosiy makroiqtisodiy koʻrsatkichlari prognozi va Davlat budjeti parametrlari toʻgʻrisida”gi PQ-532-son qaroriga (Oʻzbekiston Respublikasi qonun hujjatlari toʻplami, 2006-y., 51-52-son, 507-modda) muvofiq yagona soliq toʻlovini hisoblab chiqarish va toʻlash tartibini belgilaydi. 1. Yagona soliq toʻlovi barcha umumbelgilangan soliqlar va majburiy toʻlovlar oʻrniga toʻlanadi, quyidagilar bundan mustasno: qonun hujjatlarida nazarda tutilgan tartibda Oʻzbekiston Respublikasi norezidentlari tomonidan bajarilgan (koʻrsatilgan) ishlar (xizmatlar) boʻyicha qoʻshilgan qiymat soligʻi; aksiz soligʻi (aksiz soligʻi toʻlanadigan mahsulot ishlab chiqarilganda); yer ostidan foydalanganlik uchun soliq; bojxona toʻlovlari; davlat bojlari; ayrim tovar turlari bilan chakana savdo qilish huquqi uchun yigʻim; yagona ijtimoiy toʻlov; olingan va vaqtinchalik olib kiriladigan avtotransport vositalari qiymatidan Oʻzbekiston Respublikasi Moliya vazirligi huzuridagi Respublika yoʻl jamgʻarmasiga yigʻimlar. 2. Yagona soliq toʻlovini toʻlashda soliq toʻlovchilarda soliqlar va majburiy toʻlovlarni toʻlov manbaida ushlab qolish hamda budjetga oʻtkazish majburiyatlari ham saqlanib qoladi. Soliq va boshqa majburiy toʻlovlar summasi ushlab qolinmaganda, daromad toʻlovchi yuridik shaxs ushlab qolinmagan soliq va boshqa majburiy toʻlovlar summasini hamda u bilan bogʻliq jarimalar va penyani budjetga toʻlashi shart. 3. Ushbu Nizomning 1 va 2-bandlarida koʻrsatilgan soliqlar va boshqa majburiy toʻlovlarni toʻlash bilan bir qatorda yagona soliq toʻlovi toʻlovchilari qonun hujjatlarida nazarda tutilgan tartibda yuridik shaxslarni roʻyxatdan oʻtkazganlik uchun yigʻim va atrof tabiiy muhitni ifloslantirganlik va chiqindilarni Oʻzbekiston Respublikasi hududida joylashtirganlik uchun kompensatsiya toʻlovlarini ham toʻlaydilar. 4. Yil mobaynida soliq solish tartibi oʻzgarganda, ushbu Nizomda nazarda tutilgan hollarda, soliq toʻlovchilarda oʻsha davrda amal qilgan soliq solish tartibidan kelib chiqqan holda soliqlar va boshqa majburiy toʻlovlarni toʻlashga doir majburiyatlari saqlanib qoladi. 5. Yagona soliq toʻlovi toʻlovchilari quyidagilar hisoblanadi: a) mikrofirmalar va kichik korxonalar, ushbu Nizomning 6-bandida koʻrsatilganlar bundan mustasno; b) ishchilar sonidan qatʼi nazar: savdo va umumiy ovqatlanish korxonalari; xususiy amaliyot bilan shugʻullanuvchi notariuslar; lotereyalar, totalizatorlar va tavakkalchilikka asoslangan boshqa oʻyinlarni tashkil qilish doirasida faoliyat koʻrsatadigan yuridik shaxslar. 6. Yagona soliq toʻlovi quyidagi mikrofirmalar va kichik korxonalarga tatbiq etilmaydi: a) alkogol mahsulotlari ishlab chiqarishni amalga oshiruvchilarga (Pivo ishlab chiqarish alkogol mahsulotlarini ishlab chiqarish hisoblanmaydi); b) yagona yer soligʻi va qatʼiy belgilangan soliq toʻlashni nazarda tutadigan faoliyat doirasida; v) mahsulot taqsimotiga oid bitimlar qatnashchilariga; g) berilgan litsenziyaga muvofiq gastrol-konsert faoliyatini amalga oshiruvchilarga. 7. Mikrofirmalar va kichik korxonalarga ishchilar soni boʻyicha qonun hujjatlari bilan belgilangan mezonga mos keladigan yuridik shaxslar kiradi. Bunda: a) xodimlar soni hisobot davri uchun xodimlarning oʻrtacha yillik sonidan kelib chiqqan holda aniqlanadi; b) xodimlarning oʻrtacha yillik sonini aniqlashda oʻrindoshlik, pudrat shartnomalari va boshqa fuqarolik-huquqiy tusdagi shartnomalar boʻyicha ishga qabul qilingan ishchilar, shuningdek, unitar (shuʼba) korxonalar, filiallar va vakolatxonalarda ishlayotganlar soni ham hisobga olinadi; v) yuridik shaxslarni mikrofirmalar va kichik korxonalarga tegishliligini aniqlashda yuridik shaxsning asosiy (soha) faoliyat turiga toʻgʻri keladigan ishchilar sonining mezoni qabul qilinadi. 8. Savdo (umumiy ovqatlanish) korxonalariga, soliq solish maqsadlarida, oʻtgan hisobot yili yakuni boʻyicha asosiy (soha) faoliyat turi savdo faoliyati (umumiy ovqatlanish sohasidagi faoliyat) hisoblanadigan yuridik shaxslar kiradi. Savdo faoliyati deganda qayta sotish maqsadida xarid qilingan tovarlarni sotish boʻyicha faoliyat tushuniladi. Quyidagilar savdo faoliyati sifatida qaralmaydi: oʻzi ishlab chiqargan mahsulot hisoblanadigan tovarlarni realizatsiya qilish, jumladan ularni mustaqil yuridik shaxs hisoblanmaydigan firma doʻkonlari orqali realizatsiya qilish; komissioner (ishonchli vakil) tomonidan vositachilik (topshiriq) shartnomalari boʻyicha tovarlarni realizatsiya qilish, jumladan davlat daromadiga oʻtkaziladigan mol-mulkni realizatsiya qilish; tayyorlov va taʼminot-sotish faoliyati bilan shugʻullanadigan korxonalar tomonidan tovarlarni realizatsiya qilish. 9. Ushbu Nizomni qoʻllash maqsadida realizatsiya (tovaraylanmasi)ning umumiy yillik hajmida tushum ulushi aksariyat qismini tashkil etgan faoliyat turi, asosiy (soha) faoliyat turi hisoblanadi. Agar joriy yil yakuni boʻyicha realizatsiya (tovaraylanmasi)ning umumiy yillik hajmida tushum ulushi faoliyat turlari boʻyicha bir xil miqdorni tashkil etsa, asosiy (soha) faoliyat turi oʻtgan hisobot yil yakuni boʻyicha aniqlanadi. 10. Mikrofirmalar va kichik korxonalar soliq solishning yagona soliq toʻlovi toʻlashni nazarda tutuvchi soddalashtirilgan tartibini yoki umumbelgilangan tartibdagi soliqlar va boshqa majburiy toʻlovlar toʻlashni tanlashga haqli, ushbu Nizom 5-bandining “b” kichik bandida koʻrsatilganlar bundan mustasno. Yagona soliq toʻlovini toʻlashga oʻtish uchun faoliyat koʻrsatayotgan mikrofirmalar va kichik korxonalar kelgusi chorak boshlangunga qadar kamida bir oy oldin, yangi tashkil etilganlar esa, ular roʻyxatga olingan kundan boshlab 15 kundan kechiktirmay roʻyxatdan oʻtkazilgan joydagi davlat soliq xizmati organlariga ushbu Nizomning 1-son ilovasiga muvofiq shaklda yozma ravishda xabar qiladilar. 11. Mikrofirmalar va kichik korxonalar yagona soliq toʻlovini toʻlashdan ixtiyoriy ravishda voz kechgan taqdirda, hisobot choragi tugaganidan soʻng 10 kun mobaynida davlat soliq xizmati organlariga ushbu Nizomning 1-son ilovasiga muvofiq shaklda taqdim qilinadigan xabarnoma asosida keyingi hisobot choragidan boshlab umumbelgilangan tartibda soliqlar va boshqa majburiy toʻlovlar toʻlashga oʻtadilar. 12. Hisobot yili tugashi bilan ushbu Nizomning 7-bandida belgilangan ishchilar soni mezoniga mos kelmaydigan mikrofirmalar va kichik korxonalar ushbu Nizomning 1-son ilovasiga muvofiq shaklda davlat soliq xizmati organlariga yillik moliyaviy hisobot taqdim etish muddatlaridan kechiktirmay taqdim qilinadigan xabarnoma asosida keyingi hisobot yilidan boshlab umumbelgilangan tartibda soliqlar va boshqa majburiy toʻlovlar toʻlashga oʻtadilar. 13. Ushbu Nizomning 12-bandida koʻrsatilgan soliq toʻlovchilar yagona soliq toʻlovi toʻlash huquqidan mahrum boʻlgan oʻtgan hisobot yili uchun umumbelgilangan tartibda hisoblab chiqilgan soliqlar va boshqa majburiy toʻlovlar boʻyicha hisob-kitoblar asosida yagona soliq toʻlovi boʻyicha qayta hisob-kitob oʻtkazadi. Yagona soliq toʻlovi boʻyicha qayta hisob-kitob oʻtkazish uchun soliq toʻlovchilar yil yakuni boʻyicha yagona soliq toʻlovi hisob-kitobini taqdim etish muddatidan kechiktirmay roʻyxatdan oʻtgan joydagi davlat soliq xizmati organlariga quyidagilarni taqdim etadilar: a) qonun hujjatlarida nazarda tutilgan tartibda va shaklda umumbelgilangan tartibda hisoblab chiqarilgan har bir soliq va boshqa majburiy toʻlovlar boʻyicha hisob-kitoblarni; b) ushbu Nizomning 2-son ilovasiga muvofiq shaklda hisoblab chiqarilgan soliqlar va boshqa majburiy toʻlovlar summasi toʻgʻrisidagi maʼlumotnomani; Butun korxona boʻyicha umumbelgilangan tartibda hisoblab chiqarilgan soliqlar va boshqa majburiy toʻlovlar summasi hisoblangan yagona soliq toʻlovi summasidan oshganda, oshgan summa budjetga toʻlanishi lozim hamda yagona soliq toʻlovi hisob-kitobi shaklining 160-satrida aks ettiriladi. Hisoblangan yagona soliq toʻlovi summasi butun korxona boʻyicha umumbelgilangan tartibda hisoblab chiqarilgan soliqlar va boshqa majburiy toʻlovlar summasidan oshganda, budjet bilan qayta hisob-kitoblar amalga oshirilmaydi. Yagona soliq toʻlovi boʻyicha qayta hisob-kitoblarni oʻtkazish tovar (ish, xizmat)larni xarid qiluvchilar bilan tegishli qayta hisob-kitoblarsiz oʻtkaziladi. Bunda agar ushbu bandning “a” va “b” kichik bandlarida koʻrsatilgan hisob-kitoblar va maʼlumotnoma: yil yakuni boʻyicha yagona soliq toʻlovi hisob-kitobini taqdim etish muddatidan kechiktirmay taqdim etilsa, moliyaviy jarimalar qoʻllanilmaydi; yil yakuni boʻyicha yagona soliq toʻlovi hisob-kitobini taqdim etish muddatidan keyin taqdim etilsa, qonun hujjatlarida nazarda tutilgan tartibda moliyaviy jarimalar qoʻllaniladi. 14. Yagona soliq toʻlovi toʻlashdan umumbelgilangan tartibda soliqlar va boshqa majburiy toʻlovlar toʻlashga oʻtgan mikrofirmalar va kichik korxonalar: a) kamida 12 oydan keyin yagona soliq toʻlovi toʻlash tartibiga yana oʻtishga haqlilar; b) umumbelgilangan tartibda soliqlar va boshqa majburiy toʻlovlar toʻlashga oʻtgan birinchi hisobot choragi uchun foyda soligʻi, obodonlashtirish va ijtimoiy infratuzilmani rivojlantirish soligʻi va yuridik shaxslarning mol-mulkiga solinadigan soliq boʻyicha joriy toʻlovlarni toʻlamaydilar. 15. Oʻtgan yil yakuni boʻyicha asosiy (soha) faoliyat turi savdo faoliyati (umumiy ovqatlanish sohasidagi faoliyat) hisoblangan yuridik shaxslar ushbu Nizomda belgilangan tartibda hisobot yili boshidan boshlab yagona soliq toʻlovini toʻlashlari shart. Savdo (umumiy ovqatlanish) korxonalari sifatida roʻyxatdan oʻtgan yangi tashkil etilgan yuridik shaxslar davlat roʻyxatidan oʻtgan sanadan boshlab joriy yil tugaguniga qadar, 1-oktabrdan keyin roʻyxatdan oʻtgan yuridik shaxslar esa, kelgusi yil tugaguniga qadar yagona soliq toʻlovini toʻlashadi. 16. Agar yuridik shaxslar hisobot yili yakuni boʻyicha savdo (umumiy ovqatlanish) korxonasiga mansub boʻlmasa, kelgusi yil boshidan boshlab umumbelgilangan tartibda soliqlar va boshqa majburiy toʻlovlar toʻlashga oʻtishlari shart, soliq solish tartibini tanlash huquqi saqlab qolinadigan mikrofirmalar va kichik korxonalar bundan mustasno. Bunda mikrofirmalar va kichik korxonalar ushbu Nizomning 8-bandida belgilangan shartlarga javob bermagan hisobot yili tugagandan keyingi yilning 1-fevralidan kechiktirmay roʻyxatdan oʻtgan joydagi davlat soliq xizmati organlariga ushbu Nizomning 1-son ilovasiga muvofiq shaklda soliq solish tartibini tanlaganligi toʻgʻrisida xabarnoma taqdim qilishlari shart. Soliq toʻlovchi tomonidan xabarnomani belgilangan muddatda taqdim etilmasligi u tomonidan soliqlar va boshqa majburiy toʻlovlarni umumbelgilangan tartibda toʻlashga roziligini anglatadi. 17. Yagona soliq toʻlovi toʻlashdan umumbelgilangan tartibda soliqlar va boshqa majburiy toʻlovlar toʻlashga oʻtgan ushbu Nizomning 16-bandida koʻrsatilgan yuridik shaxslar umumbelgilangan tartibda soliqlar va boshqa majburiy toʻlovlar toʻlashga oʻtgan birinchi hisobot choragi uchun foyda soligʻi, obodonlashtirish va ijtimoiy infratuzilmani rivojlantirish soligʻi va yuridik shaxslarning mol-mulkiga solinadigan soliq boʻyicha joriy toʻlovlarni toʻlamaydilar. 18. Yagona soliq toʻlovining turli soliq solish obyektlari va (yoki) stavkalari belgilangan bir necha faoliyat turlari bilan shugʻullanadigan yagona soliq toʻlovi toʻlovchilari shu faoliyat turlari boʻyicha alohida-alohida hisob yuritishlari va toʻlovchining tegishli toifalari uchun belgilangan stavkalar boʻyicha yagona soliq toʻlovini toʻlashlari shart. Bunda, ushbu Nizom 28-bandining 2—4 kichik bandlarida koʻrsatilgan daromadlar asosiy (soha) faoliyat turi uchun belgilangan yagona soliq toʻlovi stavkasi boʻyicha soliq solinadi. Majburiy ravishda alohida-alohida hisob yuritish umumbelgilangan tartibda soliqlar va boshqa majburiy toʻlovlar toʻlaydigan (yagona soliq toʻlovi toʻlovchilari toifasiga mansub boʻlmagan) yuridik shaxslarga tatbiq etilmaydi. Masalan, agar yirik ishlab chiqarish korxonasi asosiy faoliyati bilan bir qatorda u uchun soha faoliyat turi boʻlmagan savdo faoliyati (umumiy ovqatlanish sohasidagi faoliyat) bilan shugʻullansa, savdo faoliyati (umumiy ovqatlanish sohasidagi faoliyat) boʻyicha alohida-alohida hisob yuritmaydi, chunki mazkur korxona butunlay yagona soliq toʻlovi toʻlovchisi hisoblanmaydi. 19. Lotereyalar, totalizatorlar va tavakkalchilikka asoslangan boshqa oʻyinlarni tashkil qilish boʻyicha faoliyatga yagona soliq toʻlovi solinishini hisobga olgan holda mazkur faoliyat bilan bir qatorda boshqa faoliyat bilan shugʻullanadigan toʻlovchilar shu faoliyat turlari boʻyicha ham alohida-alohida hisob yuritishlari shart. Bunda soliq solish tartibini tanlash huquqi saqlanib qoladigan mikrofirmalar va kichik korxonalar boshqa faoliyat turlari boʻyicha soliq toʻlovchining tegishli toifalari uchun belgilangan stavkalar boʻyicha yagona soliq toʻlovi toʻlashlari mumkin. Mikrofirmalar va kichik korxonalar toifasiga mansub boʻlmagan soliq toʻlovchilar boshqa faoliyat turlari boʻyicha umumbelgilangan tartibda soliqlar va boshqa majburiy toʻlovlar toʻlashlari shart. Mazkur Tartib asosiy (soha) faoliyati bilan bir qatorda boshqa faoliyat bilan shugʻullanadigan yagona yer soligʻi va qatʼiy belgilangan soliq toʻlovchilarga ham tatbiq etiladi. 20. Agar savdo korxonalari, jumladan ulgurji va chakana dorixona muassasalari, yagona soliq toʻlovining turli stavkalari oʻrnatilgan aholi punktlarida mustaqil yuridik shaxslar hisoblanmagan bir necha savdo shoxobchalariga ega boʻlsalar, ular har bir savdo shoxobchasi boʻyicha tovaraylanmasini alohida-alohida hisobini yuritishlari va shu aholi punktlari uchun oʻrnatilgan stavkalar boʻyicha yagona soliq toʻlovini toʻlashlari shart. Bunda ushbu Nizom 28-bandining 2—4 kichik bandlarida koʻrsatilgan daromadlar savdo korxonasi davlat soliq xizmati organlarida roʻyxatdan oʻtgan joy uchun oʻrnatilgan stavka boʻyicha yagona soliq toʻloviga tortiladi. 21. Yangi tashkil etilgan mikrofirmalar va kichik korxonalar davlat roʻyxatidan oʻtgan paytdan boshlab bir yil muddatga yagona soliq toʻlovini toʻlash muddatini kechiktirish, imtiyoz davri tugaganidan soʻng muddati kechiktirilgan yagona soliq summasining 1/12 qismini har oyda toʻlash huquqiga ega, ushbu Nizom 5-bandining “b” kichik bandida koʻrsatilganlar bundan mustasno. Toʻlov muddatini kechiktirishni belgilash tartibi Yangi tashkil etilgan mikrofirma va kichik korxonalarga yagona soliq toʻlovini toʻlash muddatini kechiktirish huquqini berish tartibi toʻgʻrisidagi nizomda (2005-yil 2-avgust, roʻyxat raqami 1502 — Oʻzbekiston Respublikasi qonun hujjatlari toʻplami, 2005-yil, 30-31-son, 240-modda) belgilangan. 22. Agar yagona soliq toʻlovi toʻlovchilari Oʻzbekiston Respublikasi Soliq kodeksiga muvofiq qoʻshilgan qiymat soligʻi solinadigan oborotlarni amalga oshirsalar, qoʻshilgan qiymat soligʻini ixtiyoriy ravishda toʻlashlari mumkin. Yuridik shaxslar qoʻshilgan qiymat soligʻini toʻlashga oʻtish uchun hisobot choragi boshlanishidan kamida bir oy oldin, yangi tashkil etilganlar esa, oʻz faoliyatini amalga oshirishga qadar roʻyxatdan oʻtgan joydagi davlat soliq xizmati organlariga yozma ravishda ushbu Nizomning 3-son ilovasiga muvofiq shaklda xabar qiladilar. 23. Yagona soliq toʻlovi toʻlovchilari tomonidan qoʻshilgan qiymat soligʻini toʻlashdan voz kechish navbatdagi (kelgusi) yil boshlanishiga qadar bir oydan kechiktirmay roʻyxatdan oʻtgan joyidagi davlat soliq xizmati organlariga ushbu Nizomning 3-son ilovasiga muvofiq shaklda taqdim etiladigan yozma xabarnoma asosida navbatdagi (kelgusi) yilning boshidangina amalga oshirilishi mumkin. 24. Qoʻshilgan qiymat soligʻini hisoblab chiqarish va toʻlash qonun hujjatlarida belgilangan tartibda amalga oshiriladi. 25. Agar ushbu bandning ikkinchi xatboshida boshqacha qoidalar nazarda tutilgan boʻlmasa, yagona soliq toʻlovi toʻlovchilari Oʻzbekiston Respublikasi Vazirlar Mahkamasi, Qoraqalpogʻiston Respublikasi Vazirlar Kengashi va mahalliy davlat hokimiyati organlarining qarorlari boʻyicha ijaraga olingan yer uchastkalari uchun ijara haqini budjetga toʻlashdan ozod qilinadilar. Boshqa faoliyat turlari boʻyicha umumbelgilangan tartibda soliqlar va boshqa majburiy toʻlovlarni toʻlaydigan lotereyalar, totalizatorlar va tavakkalchilikka asoslangan boshqa oʻyinlarni tashkil qilish faoliyatini amalga oshiradigan yuridik shaxslar boshqa faoliyat turlarida foydalaniladigan Oʻzbekiston Respublikasi Vazirlar Mahkamasi, Qoraqalpogʻiston Respublikasi Vazirlar Kengashi va mahalliy davlat hokimiyati organlarining qarorlari boʻyicha ijaraga olingan yer uchastkalari uchun ijara haqini budjetga qonun hujjatlarida belgilangan tartibda toʻlaydilar. 26. Agar yagona soliq toʻlovi toʻlovchisi balansida qayd etilgan asosiy vositalarni ijaraga topshirsalar, ular ijaraga berilgan ushbu aktivlar qiymatidan umumbelgilangan tartibda mol-mulk soligʻini toʻlaydilar hamda ularga mol-mulk soligʻi boʻyicha imtiyozlar tatbiq etilmaydi. Mazkur Tartib mol-mulkni ijaraga topshirish asosiy (soha) faoliyat turi hisoblangan yagona soliq toʻlovi toʻlovchilariga tatbiq etilmaydi. 27. Yagona soliq toʻlovining soliq solish obyekti yalpi tushum hisoblanadi. 28. Yalpi tushum tarkibiga quyidagilar kiritiladi: 1) qoʻshilgan qiymat soligʻi va aksiz soligʻi chegirilgan holdagi tovar (ish, xizmat)larni realizatsiya qilishdan tushum. Tovar (ish, xizmat)larni realizatsiya qilishdan tushum deganda quyidagilar tushuniladi: qurilish, qurilish-montaj, taʼmirlash-qurilish, ishga tushirish-sozlash, loyiha-qidiruv va ilmiy-tadqiqot tashkilotlari uchun — oʻz kuchlari bilan bajargan ishlar qiymati; lizing kompaniyalari uchun — lizing beruvchining daromadi (marja); savdo va umumiy ovqatlanish korxonalari uchun — tovaraylanmasi; vositachilik (topshiriq) shartnomalari boʻyicha vositachilik xizmatlarini koʻrsatuvchi yuridik shaxslar uchun — koʻrsatilgan xizmatlar uchun haq summasi; brokerlik tashkilotlari uchun — koʻrsatilgan xizmatlar uchun haq summasi; tayyorlov, taʼminot-sotish tashkilotlari uchun — realizatsiya qilingan tovarlarning xarid va sotish qiymatlari oʻrtasidagi farq sifatida hisoblangan yalpi daromad; lotereyalar, totalizatorlar va tavakkalchilikka asoslangan boshqa oʻyinlarni tashkil qilish doirasida faoliyat koʻrsatadigan yuridik shaxslar uchun — oʻyin biletlari (kartochka, kupon, kvitansiya, jeton yoki boshqa xildagi axborot manbai)da koʻrsatilgan narxda tarqatishdan tushum; 2) asosiy faoliyatdan boshqa daromadlar. Asosiy faoliyatdan boshqa daromadlarga quyidagilar kiradi: a) undirilgan yoki qarzdor tomonidan eʼtirof etilgan jarimalar, penyalar, vaqtida toʻlanmagan qarzlar va xoʻjalik shartnomalari shartlarini buzganlik uchun boshqa xil jazo jarimalari; b) hisobot yilida aniqlangan oʻtgan yillardagi foyda; v) ishlab chiqarish va mahsulot (ish, xizmat)larni realizatsiya qilish bilan bevosita bogʻliq boʻlmagan operatsiyalardan, xizmat koʻrsatuvchi va yordamchi xizmatlardan tushumlar sifatidagi boshqa daromadlar. g) asosiy vositalar va boshqa mol-mulkni chiqib ketishidan daromadlar; d) qonun hujjatlarida belgilangan tartibda kreditorlik va deponent qarzlarni hisobdan chiqarishdan olingan daromadlar. e) tovar-moddiy boyliklarni qoʻshimcha baholash. Tovar-moddiy boyliklarni qoʻshimcha baholash summasi mahsulot (ishlar, xizmatlar) realizatsiya qilinishiga qarab soliq solinadigan yalpi tushumga kiritiladi; j) boshqa shaxslardan tekinga olingan mol-mulk; z) boshqa shaxslardan tekinga olingan moliyaviy yordam; i) qisqa muddatli ijaradan daromadlar; k) boshqa operatsion daromadlar, quyidagi olingan daromadlardan tashqari: yetkazib beruvchilardan chegirmalar koʻrinishidagi; ilgari chiqarib tashlangan xarajatlarni qoplash koʻrinishidagi; asosiy vositalarni tugatishda ilgarigi narxini arzonlashtirish summasidan oshadigan qoʻshimcha baholash summasi hisobiga; 3) moliyaviy faoliyatdan daromadlar. Moliyaviy faoliyatdan daromadlar tarkibiga quyidagilar kiritiladi: a) olingan royaltilar va kapital transferti; b) Oʻzbekiston Respublikasi hududida va uning tashqarisida boshqa xoʻjalik yurituvchi subyektlar faoliyatida ulush qoʻshgan holda qatnashishdan olingan daromad, aksiyalar boʻyicha dividendlar va obligatsiyalar hamda xoʻjalik yurituvchi subyektga tegishli qimmatli qogʻozlar boʻyicha daromadlar; v) mol-mulkni uzoq muddatli ijaraga (lizingga) berishdan olingan daromadlar (marja); g) chet el valyutasidagi operatsiyalar boʻyicha kursdagi farqdan daromadlar. Bunda, balansning valyuta moddalarini qayta baholashda kursdagi farqdan daromad boʻlib, musbat va manfiy kurs farqlari oʻrtasidagi saldo hisoblanadi. Manfiy kurs farqi summasi musbat kurs farqi summasidan oshib ketgan holda oshgan summa yagona soliq toʻlovini hisoblab chiqarilayotganda soliq solinadigan bazani kamaytirmaydi; d) qimmatli qogʻozlarga qoʻyilgan mablagʻlarni qayta baholashlarni oʻtkazishdan daromadlar; e) moliyaviy faoliyatdan boshqa daromadlar; 4) favqulodda daromadlar. 29. Quyidagilarni chegirib tashlagan holda ushbu Nizomning 28-bandiga muvofiq hisoblab chiqarilgan yalpi tushum soliq solish bazasi hisoblanadi: a) qoʻshilgan qiymat soligʻi toʻlovchilari uchun qoʻshilgan qiymat soligʻini, shuningdek, aksiz solinadigan mahsulotlarni ishlab chiqarishda aksiz soligʻini; b) davlat subsidiyalarini; v) davlat qimmatli qogʻozlari boʻyicha daromadlar; g) toʻlov manbaida ushlab qolinishi lozim boʻlgan dividendlar va foizlar koʻrinishidagi daromadlar; d) dividendlar koʻrinishida olingan hamda dividend toʻlagan yuridik shaxsning ustav fondiga (kapitaliga) yoʻnaltirilgan daromadlar; e) oʻtgan yillarning taqsimlanmagan foydasini ustav kapitalini oshirishga yoʻnaltirishda aksiyadorlar qoʻshimcha aksiyalarning qiymati yoki aksiyalarning nominal qiymatini koʻpaytirish tarzida olgan daromadlari; j) hisobot yilida aniqlangan oʻtgan yillardagi foyda. Mazkur daromadlar qaysi davrda paydo boʻlgan boʻlsa, oʻsha davrdagi qonun hujjatlariga muvofiq shu davrdagi soliqlar va boshqa majburiy toʻlovlar boʻyicha hisob-kitoblarni oʻtkazishni hisobga olgan holda soliqqa tortiladi. z) olingan grantlar. Grant deganda ijtimoiy ahamiyatga ega maqsadni koʻzlagan, iqtisodiyotni rivojlantirish, ilmiy-texnik va innovatsion dasturlarni bajarish uchun korxonaga davlat (hukumat), shuningdek, nodavlat, xorijiy, xalqaro tashkilotlar va jamgʻarmalar tomonidan koʻrsatiladigan tekin, gumanitar mablagʻli yoki moddiy-texnik yordam tushuniladi. Grant mablagʻlari qatʼiy ravishda belgilangan maqsadlarga ishlatiladi. i) koʻp oborotli qaytariladigan taraning qiymati, agar uning qiymati tovar (ish, xizmat)larni realizatsiya qilishdan tushumning tarkibiga ilgari kiritilgan boʻlsa; k) qonun hujjatlarida nazarda tutilgan boshqa chegirmalar. 30. Ushbu Nizomning 29-bandida nazarda tutilgan chegirmalardan tashqari soliq solish bazasi quyidagilarga kamaytiriladi: a) avtomobillarga yoqilgʻi quyish shoxobchalari uchun: jismoniy shaxslardan transport vositalariga benzin, dizel yoqilgʻisi va gaz ishlatganlik uchun olinadigan soliq summasiga; mahalliy budjetga oʻtkazilishi lozim boʻlgan avtomobillarga yoqilgʻi quyish shoxobchalari uchun belgilangan yuqori ustamasidan oshadigan chakana va xarid narxlari oʻrtasidagi farq summasiga. b) lotereyalar, totalizatorlar va tavakkalchilikka asoslangan boshqa oʻyinlarni tashkil qilish doirasida faoliyat koʻrsatadigan yuridik shaxslar uchun — belgilangan yutuqlar (sovrinlar) fondining eng kam miqdoriga; v) brokerlik tashkilotlari uchun — bitim summasidan birjaga oʻtkaziladigan vositachilik yigʻimi summasiga; g) vositachilik (topshiriq) shartnomalari boʻyicha vositachilik xizmatlarini koʻrsatuvchi yuridik shaxslar uchun — realizatsiya qilingan tovar hissasida tovarlarni chetdan olib kirishda toʻlangan bojxona toʻlovlari summasiga. 301. Ushbu Nizomning 29 va 30-bandlariga muvofiq hisoblab chiqarilgan soliq solish bazasi quyidagilarga kamaytiriladi: a) ishlab chiqarish mikrofirmalari va kichik korxonalari uchun — besh yil davomida xarid qilingan yangi texnologik jihozlar qiymatiga, ammo soliq solinadigan bazaning 25 foizidan koʻp boʻlmagan miqdorda; b) yosh oilalar toifasiga kiruvchi xodimlarga ipoteka kreditlari badallari toʻlashga va (yoki) mulk sifatida uy-joy sotib olishga tekinga berilgan mablagʻlar summasiga, ammo soliq solinadigan bazaning 10 foizidan oshmagan miqdorda. Soliq solish bazasini kamaytirishga asos boʻlib quyidagilar hisoblanadi: shaxsiy uy-joy yoki koʻp qavatli uyda xonadon qurish, taʼmirlash va sotib olish uchun ipoteka kreditini olishga tijorat banki yoki boshqa kredit tashkiloti va yosh oilalar toifasiga kiruvchi xodim tomonidan tuzilgan shartnoma nusxasi; yosh oilalar toifasiga kiruvchi xodimlarga ipoteka kreditlari badallarini toʻlashga va (yoki) mulk sifatida uy-joy sotib olishga tekin berish toʻgʻrisidagi yuridik shaxs — ish beruvchi rahbarining buyrugʻi. Ushbu bandning “a” va “b” kichik bandida koʻrsatilgan mablagʻlar hisobiga soliq solish bazasini kamaytiradigan summa asosiy faoliyat turi boʻyicha soliq solish bazasini kamaytiruvchi butun korxona boʻyicha (barcha faoliyat turlari boʻyicha) soliq solish bazasidan kelib chiqib aniqlanadi. 31. Yagona soliq toʻlovini toʻlashdan quyidagilar ozod qilinadi: a) nogironlarning jamoat birlashmalari, “Nuroniy” jamgʻarmasi va Oʻzbekiston chernobilchilari assotsiatsiyasi mulkida boʻlgan, ishlovchilari umumiy sonining kamida ellik foizini nogironlar, 1941—1945-yillardagi urush va mehnat fronti faxriylari tashkil etgan yuridik shaxslar, asosiy (soha) faoliyati quyidagilar hisoblangan korxonalar bundan mustasno: savdo faoliyati va (yoki) umumiy ovqatlanish sohasidagi faoliyat; tayyorlov va (yoki) taʼminot-sotish faoliyati; brokerlik xizmatlarini koʻrsatish; vositachilik (topshiriq) shartnomalari boʻyicha vositachilik xizmatlarini koʻrsatish, jumladan davlat daromadlariga oʻtkazish lozim boʻlgan mol-mulkni realizatsiya qilish; lotereyalar, totalizatorlar va tavakkalchilikka asoslangan boshqa oʻyinlarni tashkil qilish faoliyati; b) Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari huzuridagi mintaqaviy lotereyalarni tashkil etish boʻyicha ixtisoslashtirilgan xoʻjalik hisobidagi tuzilmalar — boʻshayotgan mablagʻlarni Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarining qarorlariga koʻra mintaqani ijtimoiy rivojlantirish chora-tadbirlari va dasturlarini amalga oshirishga maqsadli yoʻnaltirgan holda lotereyalar va tavakkalchilikka asoslangan boshqa oʻyinlar tashkil etishdan olinadigan yalpi tushum boʻyicha. 32. Yagona soliq toʻlovi stavkalari soliq toʻlovchilar boʻyicha Oʻzbekiston Respublikasi Prezidentining qarori bilan tasdiqlanadi. 33. Oʻzi ishlab chiqargan tovarlar, ishlar, xizmatlarning (ishlarni bajarilgan, xizmatlarni koʻrsatilgan joyidan qatʼi nazar) erkin almashtiriladigan valyutadagi eksport ulushi quyidagilarni tashkil etadigan eksportchi korxonalar uchun: agar realizatsiyaning umumiy hajmida 15 foizdan 30 foizgacha boʻlsa — belgilangan stavka 30 foizga kamayadi; agar realizatsiyaning umumiy hajmida 30 foiz va undan koʻp boʻlsa — belgilangan stavka 50 foizga kamayadi. Realizatsiyaning umumiy hajmi deganda barcha faoliyat turlaridan olingan tushum summasi tushuniladi. Bunda eksportning ulushi ortib boruvchi yakun bilan aniqlanadi. Eksport ulushini hisoblab chiqarishda quyidagilar eksport hajmiga kiritilmaydi: a) oʻzi ishlab chiqargan xomashyo tovarlarini — paxta tolasi, ip kalava, paxta linti, xom neft, gaz kondensati, neft mahsulotlari, tabiiy gaz, elektr energiyasi, qimmatbaho, rangli va qora metallar, rangli va qora metallar parchalari va chiqindilarini realizatsiya qilishdan; b) savdo faoliyati va umumiy ovqatlanish sohasidagi faoliyatdan; v) brokerlik xizmatlaridan; g) vositachilik (topshiriq) shartnomalari boʻyicha vositachilik xizmatlari, jumladan davlat daromadlariga oʻtkazish lozim boʻlgan mol-mulkni realizatsiya qilishdan; d) tayyorlov va taʼminot-sotish faoliyatidan; e) lotereyalar, totalizatorlar va tavakkalchilikka asoslangan boshqa oʻyinlarni tashkil qilish faoliyatidan. Bunda agar eksportchi korxona bir necha faoliyat turlari bilan shugʻullansa, yagona soliq toʻlovi stavkasi ushbu bandning “a”—“e” kichik bandlarida koʻrsatilgan faoliyat turlari boʻyicha toʻgʻrilanmaydi. 34. Xizmat sohasidagi korxonalar, jumladan savdo va umumiy ovqatlanish korxonalari uchun plastik kartochkalar qoʻllanib toʻlangan koʻrsatilgan xizmatlar hajmi boʻyicha yagona soliq toʻlovining oʻrnatilgan stavkasi 10 foizga pasaytiriladi. 35. Soliq toʻlovchilar yagona soliq toʻlovini mustaqil ravishda soliq solinadigan baza va belgilangan stavkalardan kelib chiqqan holda hisoblab chiqaradilar. Bunda ixtiyoriy ravishda toʻlanadigan qoʻshilgan qiymat soligʻi toʻlovchilari uchun yagona soliq toʻlovi summasi budjetga toʻlanadigan qoʻshilgan qiymat soligʻi summasiga, biroq yagona soliq toʻlovi summasining 50 foizidan ortiq boʻlmagan miqdoriga kamayadi. Agar soliq toʻlovchilar qoʻshilgan qiymat soligʻini ixtiyoriy ravishda toʻlashga kalendar yilining boshidan boshlab oʻtmagan boʻlsalar, qoʻshilgan qiymat soligʻi hisoblangan choraklarga toʻgʻri keladigan yagona soliq toʻlovi summasining qismigagina kamaytiriladi. 36. Yagona soliq toʻlovining hisob-kitobi roʻyxatdan oʻtgan joydagi davlat soliq xizmati organlariga ortib boruvchi yakun bilan quyidagi muddatlarda taqdim etiladi: a) mikrofirmalar va kichik korxonalar tomonidan — har chorakda hisobot choragidan keyingi oyning 25-kunidan kechiktirmay, yil yakunlari boʻyicha esa, yillik moliyaviy hisobot taqdim etiladigan muddatlarda; b) mikrofirmalar va kichik korxonalarga mansub boʻlmagan korxonalar tomonidan — har oyda hisobot oyidan keyingi oyning 25-kunidan kechiktirmay, yil yakunlari boʻyicha esa, yillik moliyaviy hisobot taqdim etiladigan muddatlarda. Yagona soliq toʻlovi hisob-kitobi soliq toʻlovchilar tomonidan ushbu Nizomning 4-son ilovasiga muvofiq shaklda taqdim etiladi. Yagona soliq toʻlovi hisob-kitobini toʻldirishning shartli misoli ushbu Nizomning 5-son ilovasida keltiriladi. 37. Yagona soliq toʻlovini toʻlash ortib boruvchi yakun bilan hisob-kitobni taqdim etish muddatidan kechiktirmay amalga oshiriladi. 38. Yagona soliq toʻlovi boʻyicha hisob-kitoblarning buxgalteriya hisobi budjetga toʻlovlar boʻyicha qarzni hisobga olish hisobvaragʻida yuritiladi. Belgilangan tartibda hisoblab chiqarilgan yagona soliq toʻlovi soliq va yigʻimlarni toʻlash uchun foydaning ishlatilishini hisobga olish hisobvaragʻi debeti hamda budjetga toʻlovlar boʻyicha qarzni hisobga olish hisobvaragʻi krediti boʻyicha aks ettiriladi. Yagona soliq toʻlovining oʻtkazilgan summalari budjetga toʻlovlar boʻyicha qarzni hisobga olish hisobvaragʻining debeti va pul mablagʻlarini hisobga olish hisobvaragʻining krediti boʻyicha aks ettiriladi. 39. Soliq toʻlovchilar yagona soliq toʻlovini toʻgʻri hisoblab chiqilishi, oʻz vaqtida hisob-kitoblarni taqdim etilishi va toʻlanishi uchun qonun hujjatlariga muvofiq javobgar boʻladilar. 40. Mazkur Nizomning toʻgʻri qoʻllanishi ustidan nazoratni davlat soliq xizmati organlari Oʻzbekiston Respublikasi Soliq kodeksi, Oʻzbekiston Respublikasi “Davlat soliq xizmati toʻgʻrisida”gi Qonuni va Oʻzbekiston Respublikasining boshqa qonun hujjatlariga muvofiq amalga oshiradilar.